SKRIFTLIG FORESPØRGSEL E-0220/01

af Alexander de Roo (Verts/ALE) til Kommissionen

(5. februar 2001)

Om: Planlægning af Daskalovo-Kulata-motorvejsstykket gennem naturområdet i den bulgarske Kresna-slugt

Under henvisning til Margot Wallströms svar på skriftlig forespørgsel E-3147/00(1) vil jeg gerne anmode om en yderligere præcisering på følgende punkter:

Siden det italienske firma SPEA Ingegneria Europea den 9. marts 2000 påbegyndte forberedelserne til gennemførlighedsundersøgelsen finansieret af Phares CBC-facilitet, har offentligheden hverken været inddraget i eller er blevet officielt informeret af de pågældende bulgarske myndigheder (ministeriet for regionaludvikling og offentlige arbejder, MRDPW, og CBC-gennemførelsesorganet, vejdirektoratet) om planer vedrørende opførelsen af dette motorvejsstykke. Gennemførlighedsundersøgelsen er således udarbejdet og forelagt for den bulgarske regering og Kommissionen uden hensyntagen til de procedurer for offentlig

deltagelse, der er fastsat i artikel 6 og 7 i Aarhus-konventionen, som Bulgarien har underskrevet, og i modstrid med det partnerskabsprincip, der er påkrævet i forbindelse med programmerings- og gennemførelsesprocedurer som led i EU's politik for social og økonomisk samhørighed, og som Bulgarien formodes at gennemføre med henblik på landets tiltrædelse til EU.

1. Er Kommissionen klar over den alvorlige mangel på offentlig deltagelse og information under planlægningsproceduren for Daskalovo-Kulata-motorvejsstykket (del af den transeuropæiske korridor nr. 4)?

2. Hvordan agter Kommissionen under disse omstændigheder at sikre, at man bruger den rute, der er mindst skadelig for miljøet, at der tages behørigt hensyn til alternativer til løsningen gennem Kresna-slugten, og at deres indvirkning på miljøet vurderes, navnlig i betragtning af, at Bulgarien endnu ikke helt har opfyldt EU's krav om vurderinger af virkninger på miljøet, selv om de indgår som led i de kortsigtede prioriteringer i 1999-tiltrædelsespartnerskabet med Bulgarien?

3. Har Kommissionen officielt informeret CBS-gennemførelsesorganet om sine bekymringer, som de kommer til udtryk i dens svar på forespørgsel E-3147/00, hvilket kommissorium har SPEA haft til gennemførelse af CBC-projekt E-79, og er den gennemførlighedsundersøgelse, der er forelagt for den bulgarske regering og Kommissionen, nu disponibel for offentligheden og for offentlig deltagelse?

(1) EFT C 174 E af 19.6.2001, s. 20.

Svar afgivet på Kommissionens vegne af Margot Wallström

(19. april 2001)

1. Kommissionen er klar over, at offentlighedens deltagelse i planlægningsproceduren vedrørende motorvejsstrækningen Sofia-Kulata har været yderst begrænset. Kommissionen har udtrykt sine betænkeligheder ved dette projekt på en række møder, der er afholdt inden for de sidste måneder med repræsentanter for de bulgarske myndigheder og for forskellige bulgarske ikke-statslige organisationer (NGO). På disse møder har Kommissionen til stadighed betonet, at den kun vil gå med til at finansiere projekter via førtiltrædelsesinstrumenterne, såfremt disse stemmer overens med Fællesskabets lovgivning på miljøområdet. Endvidere har den understreget vigtigheden af at inddrage offentligheden og det civile samfund på et meget tidligt stadium af sådanne større bygge- og anlægsprojekter.

2. Kommissionen har allerede oplyst, at den nøje vil overvåge planlægningen af Struma-motorvejen med henblik på i videst muligt omfang at sikre, at der benyttes den miljømæssigt set mindst skadelige linjeføring, samt at der om nødvendigt kan vælges en alternativ løsning til den, der for øjeblikket er planlagt. Kommissionen har allerede analyseret den første version af vurderingen af virkningerne på miljøet (VVM), for så vidt angår Struma-motorvejen, og har påpeget at den må uddybes yderligere med henblik på at opfylde samme standarder som dem, der er indeholdt i VVM-direktivet(1). Kommissionen har specifikt angivet, at alternative løsninger til den, der passerer gennem Kresna-slugten, må undersøges tilbundsgående. Kommissionen vil dernæst analysere den ændrede version af VVM-rapporten og give udtryk for sin indstilling hertil.

For så vidt angår gennemførelsen af VVM-direktivet i Bulgarien, er Kommissionen blevet underrettet om, at direktivet vil blive omsat til bulgarsk lovgivning med vedtagelsen af den nye lov om miljøbeskyttelse, som for øjeblikket befinder sig på andenbehandlings-stadiet i den bulgarske nationalforsamling. Denne lov vil navnlig råde bod på de nuværende mangler i Bulgariens VVM-lovgivning, bl.a. for så vidt angår høring af offentligheden. Senest seks måneder efter vedtagelsen af den nye miljøbeskyttelseslov skal det bulgarske miljø- og vandministerium vedtage en række gennemførelsesforanstaltninger i forbindelse med VVM-proceduren. Når først disse foranstaltninger er på plads, skulle gennemførelsen af VVM-direktivet i Bulgarien være afsluttet.

3. Kommissionen følger meget nøje alle spørgsmål i forbindelse med Struma-motorvejsprojektet. Den er i regelmæssig kontakt med det bulgarske miljø- og vandministerium og transportministerium og med CBC-gennemførelsesorganet vedrørende dette projekt. Begge ministerier og CBC-gennemførelsesorganet er blevet underrettet om Kommissionens holdning samt om svaret på skriftlig forespørgsel nr. E-3147/00 fra Meijer(2). Kommissionen har til hensigt officielt at tilstille nævnte svar til begge ministerier og til CBC-organet. Når VVM-rapporten er klar, vil den blive gjort tilgængelig for offentligheden.

(1) Rådet direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(2) EFT C 174 E af 19.6.2001, s. 20.